b'\n_START_ARTICLE_\nNad otvorenim grobovima\n_START_PARAGRAPH_\nNad otvorenim grobovima, ciklus pjesama Miroslava Krle\xc5\xbee objavljen u zbirci Pjesme u tmini (Zagreb 1937.), te u kona\xc4\x8dnoj ina\xc4\x8dici ciklusa u knjizi Poezija (Zagreb 1969.). Sastoji se od trinaest pjesama: Tu\xc5\xbealjka nad mrtvim tijelom A. G. Mato\xc5\xa1a; Udovica graditelja crkve; Uspomena na jednog plesa\xc4\x8da; Klaun; U kazali\xc5\xa1tu; Pjesma toreadora; Nad otvorenim grobom, tu\xc5\xbeni zbore; Mladi\xc4\x87 nosi svoje prve pjesme na ogled; Tu\xc5\xbealjka nad crkvom; \xc4\x8covjek osu\xc4\x91en na smrt; Seoska crkva; Hladan pogled jedne opatice i Crkvenjaci u predve\xc4\x8derje blagdana._NEWLINE_Deset pjesama toga ciklusa bilo je objavljeno 1931. u Knjizi pjesama (osim pjesama Nad otvorenim grobom, tu\xc5\xbeni zbore, Tu\xc5\xbealjka nad crkvom i \xc4\x8covjek osu\xc4\x91en na smrt). Osnovni je ton ciklusa rezignacijski iako u njemu ima i pjesama koje odi\xc5\xa1u prozra\xc4\x8dnijom lirskom atmosferom (Seoska crkva), odnosno smirenijim ugo\xc4\x91ajima (Crkvenjaci u predve\xc4\x8derje blagdana)._NEWLINE_Prevladavaju i temeljnu intonaciju ciklusu daju pjesme o konkretnoj ili simboli\xc4\x8dnoj smrti, ljudskoj samo\xc4\x87i, sumornosti vremena i dru\xc5\xa1tva s kojima je lirski subjekt u izrazitom nesuglasju i oporbi. Na poseban se na\xc4\x8din u ciklusu izdvajaju dvije skupine pjesama._NEWLINE__NEWLINE_Prva od njih odnosi se na sudbinu pjesnika, odnosno umjetnika, a rije\xc4\x8d je o pjesmama Tu\xc5\xbealjka nad mrtvim tijelom A. G. Mato\xc5\xa1a, Nad otvorenim grobom, tu\xc5\xbeni zbore i Mladi\xc4\x87 nosi svoje prve pjesme na ogled._NEWLINE__NEWLINE_U tim pjesmama subjektivno se raspolo\xc5\xbeenje manifestirano u ogor\xc4\x8denju uzdi\xc5\xbee do kriti\xc4\x8dko-satiri\xc4\x8dkoga lirskoga govora zasnovanoga na karakteristi\xc4\x8dnim Krle\xc5\xbeinim izra\xc5\xbeajnim sredstvima, ironiji, cinizmu, groteski i sarkazmu._NEWLINE_U drugoj su skupini pjesama one kojima autor ilustrira iluziju i nali\xc4\x8dje artisti\xc4\x8dkoga \xc5\xbeivota, sudbinu modernih Don Kihota na daskama \xc4\x8dije maske skrivaju bolnu ugro\xc5\xbeenost egzistencije pred nemilosrdnom arenom gledatelja (Uspomena na jednog plesa\xc4\x8da, Klaun, U kazali\xc5\xa1tu, Pjesma toreadora). Kreativni raspon autora kre\xc4\x87e se u ciklusu od nadahnute lirske spontanosti i izvanrednog suglasja izme\xc4\x91u motiva, raspolo\xc5\xbeenja i forme pjesama \xc5\xa1to je i urodilo s nekoliko ostvarenja antologijske vrijednosti (Tu\xc5\xbealjka nad mrtvim tijelom A. G. Mato\xc5\xa1a; Nad otvorenim grobom, tu\xc5\xbeni zbore; Seoska crkva) pa do rutiniranoga lirskog iskaza. Sli\xc4\x8dno je i s izra\xc5\xbeajno-formalnom strukturom pjesama u rasponu od \xc4\x8dvrstih i zgusnutih formi dvostiha i soneta (Tu\xc5\xbealjka nad crkvom i Seoska crkva) do oduljih lirskih pjesama dijalo\xc5\xa1ke i poemi\xc4\x8dne strukture. U maniri vezanoga stiha tradicijske provenijencije Krle\xc5\xbea suvereno varira ritmi\xc4\x8dke mogu\xc4\x87nosti kratkoga i dugoga, tj. razlivenoga stiha otkrivaju\xc4\x87i podjednako svoje nadahnu\xc4\x87e i umije\xc4\x87e u njihovoj uporabi.'